## La Generalitat aconseguix la producció de més 30.000 plantes per a la restauració dels boscos de la Comunitat Valenciana

*** El secretari autonòmic de Medi Ambient destaca que ja s’ha aconseguit l’objectiu del projecte en l’equador del programa europeu LIFE Teixeres
* La iniciativa té un pressupost de 2,4 milions d’euros, el 75 % dels quals els aporta la Unió Europea**

La Conselleria de Medi Ambient, Infraestructures i Territori treballa en un projecte forestal per a millorar l’estat de conservació i restauració dels boscos de teix (*Taxus baccata*) en el territori valencià, greument amenaçat pel canvi climàtic. En concret, la iniciativa LIFE Teixeres, que compta amb un pressupost de 2,4 milions d’euros, el 75 % dels quals els aporta la Unió Europea, ha aconseguit ja el seu objectiu de produir més de 30.000 plantes.

Tal com ha destacat el secretari autonòmic de Medi Ambient i Territori, Raúl Mérida, la producció ha arribat a “més de 10.000 exemplars de teix, a partir d’exemplars autòctons, i 20.000 plantes d’altres 38 espècies del seu hàbitat”. I, en definitiva, “ens hem avançat a l’objectiu inicial que era aconseguir esta xifra al llarg dels cinc anys del projecte, que va començar a la fi de 2021 i es prolongarà fins a 2026”, ha remarcat Mérida.

Amb esta iniciativa, que es realitza a través del Centre per la Investigació i Experimentació Forestal (CIEF), s’han produït, en el seu conjunt, incloent-hi altres espècies, 30.000 plantes, 23.000 de les quals se situaran en el medi natural i la resta es destinaran a horts clonals i a reposicions.

L’hàbitat d’este arbre en l’àmbit mediterrani és considerat “com a prioritari per a la Unió Europea, ja que el teix es troba en risc de desaparició”, ha recordat el secretari autonòmic. En este sentit, la producció de la planta està dirigida a la repoblació en les zones en les quals ja hi ha teixos, acompanyada d’actuacions de gestió forestal per a reduir la competència.

Mérida ha assenyalat que “la creació d’horts és una de les actuacions més destacades del projecte, dissenyada amb la participació d’un comité de persones expertes en la conservació genètica d’espècies constituït per a l’ocasió”. En esta línia, es preveu crear, almenys, 12 d’estos horts: sis a la província de Castelló, dos a la província de València i quatre a la d’Alacant.

**Els boscos de teix**

Els boscos mediterranis de teix són formacions amb una distribució molt reduïda, que se solen trobar a les muntanyes més elevades del territori, habitualment en barrancs humits en els vessants orientats al nord, en zones rocoses i de difícil accés en les quals l’efecte dels incendis és menys devastador.

L’àrea d’actuació de LIFE Teixeres comprén una superfície total de 230 hectàrees, en deu espais distribuïts a les tres províncies valencianes, amb especial intensitat a Castelló, on es dona una presència més gran de l’espècie.

Concretament, es treballa en les zones de la Tinença de Benifassà, Turmell, Vallivana, l’Alt Maestrat, Penyagolosa, Puebla de San Miguel, l’Alt Palància, la serra d’Espadà, la serra del Negrete, la serra de Mariola, el coscollar de la Font Roja, les serres de Ferrer, Bèrnia i Aitana, la Serrella i el Puig Campana.

Fecha: 15/08/2024